Talsverðar breytingar hjá Víkingi fyrir sumarið Nokkrar breytingar verða á leikmannahópi Víkings Ólafsvík í 1. deildinni í fótboltanum í sumar . Meðal annars eru tveir nýir miðherjar komnir til liðsins , Alfreð Elías Jóhannesson frá Grindavík og Eyþór Guðnason úr HK. Einnig nýr leikmaður frá Bosníu , Senid Kulas sem leikur djúpan miðjumann og miðju - og kantmaður frá Slóveníu , Miroslav Pilipovic . Víkingur varð í 10. sæti deildarinnar í fyrra , en Jónas Gestur Jónasson formaður knattspyrnudeildar segir að stefnan sé að verða ofar í deildinni í ár . Að sögn Jónasar Gests byggir Víkingur á góðum hópi ungra pilta í öðrum og þriðja aldursflokki . Þar af eru tveir nafnar í hópnum , reyndar aðeins 16 ára , sem koma væntanlega til með að leika stórt hlutverk í liðinu í sumar , en þeir eru báðir í 17 ára landsliðinu . Þetta eru þeir Brynjar Gauti Guðjónsson og Brynjar Kristmundsson sem komu þrátt fyrir ungan aldur við sögu í 6 - 12 leikjum Víkings í fyrra . Víkingar horfa nú á eftir þeim öfluga miðjumanni Helga Reyni Guðmundssyni sem hættur er knattspyrnuiðkun og fluttur suður . Þá eru strákar sem voru í láni hjá félaginu í fyrra farnir , Ellert Hreinsson úr Breiðabliki er farinn í Stjörnuna , Birgir Hrafn Birgisson í Fjölni og HK-maðurinn Sigurður Víðisson gekk til liðs við Fjarðarbyggð . Varnarleik Víkings verður eins og síðasta sumar stýrt af bosníska leikmanninum sterka Dalibor Nedic . Landi hans Ejub Purisevic hefur þjálfað Víking frá árinu 2003 og haft yfirumsjón með þjálfun ungra knattspyrnumanna í sameinuðu liði Snæfellsness .